Piir
Cannes’i filmifestivalil Un Certain Regard kõrvalprogrammi võitnud „Piiri” peategelaseks on tolliametnik Tina. Ta on kogu elu pidanud häbenema oma keskmisest inetumat välimust, kuid eriliselt terav haistmismeel on aidanud tal oma tööd hästi teha. Kui tollipunkti satub samasuguse pelutava välimusega Vore, algab Tina teekond oma tõelise identiteedi leidmiseks. Filmi aluseks on „Lase sisse see õige” autori John Ajvide Lindqvisti novell. Sarnaselt hitt-romaanile ja -filmile leidub ka „Piiris” ohtralt põhjamaade mütoloogiat ja üleloomulikke elemente. „See on 40 aastase naise arenemise lugu. Ta tunneb sidet ümbritseva loodusega, kuid mitte inimestega. See teeb temast vähemuse,” selgitab Iraanis kasvanud režissöör Ali Abbasi, kelle jaoks on filmi piirid pigem sisemised ja eksistentsiaalsed kui geograafilised.